Malta ħolqot qafas trasparenti għall-aħħar f'dak li hu finanzjament tal-partiti. Dan huwa kumment ċar li għamlet l-organizzazzjoni li tiġbor fiha stati kontra l-korruzzjoni, il-GRECO, meta nnotat it-titjib leġiżlattiv li sar b'rabta mal-finanzjament tal-partiti. Il-GRECO ħarġet l-analiżi tagħha fl-istess żmien li l-liġi tal-finanzjament tal-partiti spiċċat f'kontroversja għaliex il-Partit Nazzjonalista qiegħed jiksirha sfaċċatament bl-iskema Pagi PN. F'żewġ rapporti separati l-GRECO tikkonferma li l-awtoritajiet Maltin implimentaw rakkomandazzjonijiet tal-organizzazzjoni stess b'mod tajjeb. Il-liġi tal-finanzjament tal-partiti, li daħlet fis-seħħ fl-2016, fil-fehma tal-Greco hija "an important milestone" u ntqal li l-awtoritajiet Maltin ħadu pass fid-direzzjoni t-tajba biex jagħmlu kredibbli qasam li ma kienx irregolat. Il-Ministru għall-Ġustizzja, Owen Bonnici, spjega wkoll kif dan huwa ċertifikat uniku li pajjiżna kien ilu ma jara. "Il-GRECO kienet imdorrija mill-Gvern preċedenti li kull darba li kienet issemmi riforma, dejjem kien joħroġ b'xi skuża, 'mhux għalissa, nipposponu', u allura meta rat Gvern ġdid li wettaq tant riformi li kienu ilhom diskussi għal 25 sena, bniet fiduċja magħna," qal il-Ministru Bonnici. Ċertifikat bħal dan minn organizzazzjoni kontra l-korruzzjoni, iġib fix-xejn attakki tal-Oppożizzjoni li l-Gvern qed imexxi l-Malta minn 'bejta ta' korruzzjoni.' Il-Ministru Bonniċi qal li issa l-poplu għandu stampa ċara ta' min huwa l-iktar kredibbli. "Issa l-poplu għandu għażla quddiemu, jekk jemminx lil Simon Busuttil jew jemminx l-organizzazzjoni ta' kontra l-korruzzjoni tal-Ewropa kollha. Jien nemmen li l-organizzazzjoni hija waħda li tagħti kredibbiltà kbira," temm jgħid Bonnici. Intant, saret dikjarazzjoni ċara mid-Dekan tal-Fakultà tal-Liġi tal-Università ta' Malta dwar kif il-Partit Nazzjonalista qed jikser il-liġi tal-finanzjament tal-partiti. F'artiklu fit-Times of Malta, il-Professur Kevin Aquilina kiteb dwar Skandlu Pagi PN u qal li s-70,000 ewro li l-Partit Nazzjonalista ħa s-sena l-oħra minn dB Group jew sussidjarji tiegħu huma donazzjoni. Innota kif il-Partit Nazzjonalista qed jgħid li dan kien "sponsorship" għal programmi u fid-dawl li media.link hija kumpanija tal-Partit Nazzjonalista, l-Professur Aquilina kiteb kif din tikser artiklu tnejn tal-liġi. Artiklu li jsemmi b'mod ċar il-kelma sponsorship. "Din hija donazzjoni, irrispettivament jekk intużatx biex jitħallsu produzzjonijiet tal-programmi jew spejjeż oħra," kiteb Aquilina dwar każ fejn min ta l-flus qal ċar li bihom tħallsu l-pagi tas-Segretarju Ġenerali u l-Kap Eżekuttiv. Dan l-iskandu riegħed lill-Partit Nazzjonalista, partikolarment il-kap tiegħu, li nqabad kif kien hu li ħoloq din l-iskema. Għall-bidu kien qal li din hi relazzjoni kummerċjali iżda meta tad-db qalu li ma ħadu xejn lura beda jingħad li dan hu sponsorship. Eventwalent il-Maltatoday żvelat li l-invoices foloz li kienu qed joħorġu bħal parti mill-iskema ħarġu fuq kumpanija Sky Gourmet u Malta Healthcare Caterers li t-tnejn inħolqu għall-kuntratti pubbliċi u għalhekk m'għandhom bżonn ebda reklamar. Dan kompla jagħmilha ċara li din kienet għotja diretta. Iżda, l-għexieren ta' eluf tas-sena l-oħra ma kinux każ iżolat. Din il-gazzetta kienet żvelat li fl-aħħar snin, id-donazzjonijiet ilaħħqu n-nofs miljun ewro, xi ħaġa li Simon Busuttil prova jiċħad. Però iktar tard il-Maltatoday irrapportat li min ra l-invoices sab li l-għotjiet kienu jlaħħqu s-600,000 ewro. Biex għal darb'oħra l-Kap tal-Oppożizzjoni spiċċa mgiddeb.